Σε απάντηση του ανωτέρω αιτήματός σας και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα :
Οι ενστάσεις που κατέθεσε ο Θ.Ζ. ενώπιον της Δημοτικής Κοινωφελούς Επιχείρησης του Δήμου καθώς και ενώπιον του Νομικού Προσώπου του Δήμου αφορούν τη νομιμότητα της διαδικασίας απευθείας ανάθεσης εργασίας μεταφοράς προσώπων σε τρίτο ενδιαφερόμενο. Ο εν λόγω τρίτος, Λ.Κ., ο οποίος κατέστη ανάδοχος του έργου, δεν αποτελεί απευθείας αποδέκτη των εν λόγω ενστάσεων, οι οποίες δεν στρέφονται άμεσα κατά του προσώπου του, αλλά, όπως αναφέρθηκε, κατά συγκεκριμένης απόφασης της Διοίκησης.
Τα προσωπικά στοιχεία του ενισταμένου προστατεύονται από τις διατάξεις του Γενικού Κανονισμού Προστασίας Δεδομένων Προσωπικού Χαρακτήρα (GDPR) της ΕΕ, ο οποίος έχει άμεση εφαρμογή στην Ελλάδα ήδη από τις 25.5.2018. Βάσει του Κανονισμού αυτού, η επεξεργασία των δεδομένων προσωπικού χαρακτήρα ενός φυσικού προσώπου είναι σύννομη μόνο υπό συγκεκριμένες προϋποθέσεις, οι οποίες ορίζονται στο άρθρο 6 του Κανονισμού. Μεταξύ αυτών θα μπορούσε να υποστηριχθεί ότι τυγχάνει εφαρμογής η δυνατότητα κοινοποίησης των προσωπικών δεδομένων του υποκειμένου λόγω εννόμων συμφερόντων του τρίτου ενδιαφερόμενου.
Στην προκειμένη όμως περίπτωση, όπως αναλύθηκε, δεν υφίσταται κάποιο έννομο συμφέρον του αναδόχου του έργου να πληροφορηθεί το περιεχόμενο της ένστασης κατά της διαδικασίας ανάθεσης, η οποία δεν στρέφεται κατά αυτού, αλλά κατά της πράξης της Διοίκησης.
Στην περίπτωση δε που γίνει δεκτή η εν λόγω καταγγελία, η Διοίκηση θα προχωρήσει σε νέα διαδικασία ανάθεσης, οι έννομες συνέπειες της οποίας θα κοινοποιηθούν σε κάθε περίπτωση και στον πρώην ανάδοχο, εφ’ όσον θίγουν έννομα συμφέροντά του.
Επομένως, το περιεχόμενο της ασκηθείσας ένστασης στο συγκεκριμένο στάδιο δεν θα πρέπει να κοινοποιηθεί από το Δήμο στον ανάδοχο του έργου, ο οποίος ως προς αυτό συνιστά τρίτο πρόσωπο, μη έχον έννομο συμφέρον.